
Annotatsiya. Shaxsning ijtimoiylashuvi jarayoni bugungi kunda antroposentrik tilshunoslikning asosiy o‘rganish obyekti bo‘lgan lisoniy shaxs tushunchasining muhim qirralarini ochib beradi. Shaxsning ijtimoiylashuvi nafaqat lingvistik, pedagogik, balki psixolingvistik hodisa sifatida zamonaviy tilshunoslikning dolzarb mavzularidan biri sifatida namoyon bo‘lmoqda. Ushbu maqolada shaxsning ijtimoiylashuv jarayoni psixolingvistik nuqtai nazaridan o‘rganilib, bu jarayonning o‘ziga xos xususiyatlari haqida ma’lumot beriladi. Shuningdek, maqolada siyosiy nutqning psixolingvistik xususiyatlari tadqiq etiladi. 

Annotation. The process of an individual’s socialization reveals important aspects of the concept of a linguistic personality, which today serves as one of the main objects of study in anthropocentric linguistics. The socialization of a person manifests itself not only as a linguistic and pedagogical phenomenon but also as a psycholinguistic one, making it one of the most relevant topics in modern linguistics. This article examines the process of socialization from a psycholinguistic perspective and provides information about the distinctive features of this process. In addition, the article explores the psycholinguistic features of political speech. 

Аннотация. Процесс социализации личности раскрывает важные аспекты понятия языковой личности, которое сегодня является основным объектом изучения антропоцентрической лингвистики. Социализация личности проявляется не только как лингвистическое и педагогическое, но и как психолингвистическое явление, являясь одной из актуальных тем современной лингвистики. В данной статье процесс социализации личности рассматривается с психолингвистической точки зрения, и приводятся сведения о его специфических особенностях. Кроме того, в статье исследуются психолингвистические особенности политической речи. 

Inson, shaxs atamalari ko‘plab fanlarning o‘rganish obyekti hisoblanadi. Xususan, psixolingvistika nutqiy faoliyat haqidagi fan hisoblangani uchun uning asosiy tadqiqot obyektini mana shu nutqiy faoliyat subyekti bo‘lgan shaxs, til egasi tashkil qiladi. Psixolingvistika nuqtayi nazaridan shaxs deganda psixologik va nutqiy faoliyat jihatdan taraqqiy etgan, muayyan dunyoqarashga ega bo‘lgan jamiyatning a’zosi tushuniladi. Keyingi yillarda shaxs atamasiga yanada aniqlik bilan yondashilib, shaxs atamasining chuqur mazmunini ifodalashda lisoniy shaxs termini yordam berishi ta’kidlanmoqda. Xususan, lisoniy shaxs – bu umuman tildan foydalanuvchi shaxs tushunchasining chuqurlashishi, rivojlanishi, qo‘shimcha mazmun bilan to‘yinganligi deb e’tirof etilmoqda [Караулов Ю. Н., 2010: 231]. Shuning uchun ham lisoniy shaxs termini antroposentrik tilshunoslikning barcha yo‘nalishlarida tadqiqot markazida bo‘layotgan atama sifatida namoyon bo‘lmoqda. 
Shaxsning eng asosiy belgisi – uning ongli faoliyat egasi ekanligidir. Ma’lumki, kishi ongi faqat jamiyatda, boshqalar bilan o‘zaro munosabatda til yordamida ijtimoiy tajribani o‘zlashtirishda shakllanadi. Shu boisdan psixolingvistika fani insonning shaxs sifatida rivojlanishi, uning ijtimoiy hayotga aralashuvi jarayoni bilan aloqador bosqichlarni, unga ta’sir etuvchi obyektiv va subyektiv omillarni aniqlaydi. Ijtimoiylashuv insonning madaniyat, kommunikatsiya ta’siri ostida shakllanish, bir-birlari bilan muloqotda bo‘lish, sotsial norma va qadriyatlarni o‘zlashtirish jarayonidir. Ijtimoiy-falsafiy, psixologik va pedagogik tadqiqotlar jarayonida shaxs ijtimoiylashuviga xos bo‘lgan quyidagi holatlar aniqlangan:
- shaxsning ijtimoiylashuvida ayrim davrlarning va bir davrdan ikkinchi davrga o‘tish jarayonida ro‘y beruvchi ijtimoiy omillar (mega omillar, makro omillar, mezo omillar, mikro omillar), voqeliklar hamda ularning ta’siri yetakchi o‘rin tutadi;
- bolaning kamol topishi, shaxs bo‘lib shakllanishida ijtimoiy, xususan, ota-onalar va bola o‘rtasidagi munosabatlar, ularning o‘zaro hissiy birligi muhim ahamiyatga ega;
- shaxs ijtimoiy ta’sirlar yordamida ilmiy bilimlar hamda kishilik madaniyati unsurlarini o‘zlashtiradi, ularning negizida esa u aqliy jihatdan kamol topadi va axloqiy sifatlarga ega bo‘ladi. Mazkur holat shaxs ijtimoiylashuvining ustuvor jihati hisoblanadi;
- shaxsning ijtimoiylashuvi turli ijtimoiy tuzumlar, jamiyat rivojining muayyan davrlarida bir xil kechmaydi, har bir davr shaxsning ijtimoiylashuvida o‘ziga xos ko‘rinishda namoyon bo‘ladi;
- ijtimoiylashuv jarayoni inson hayotining faqat ilk davrlarigagina xos xususiyat bo‘lmay, shaxs hayotining barcha davrlarini qamrab oladi. 
Ma’lumki, ijtimoiylashuv shaxsning jamiyatdagi qadriyatlarni qabul qilishi va zaruriy darajada ijtimoiy, fuqaroviy va shaxsiy yetuklikka erishishi asosida jamiyatga kirib borishidir. Shaxsning ijtimoiylashuvi esa, inson o‘zini jamiyatda shaxs sifatida anglab borishi jarayonidir. Bu tarbiya, ta’lim, o‘z-o‘zini tarbiyalash jarayonida yuzaga kelib, inson qachonki, o‘z maqsadlarini mustaqil aniqlay olsa va ularga erishish yo‘llarini belgilay olganida, o‘z qadr-qimmatini anglab yetganida, jamiyatdagi o‘z o‘rniga ishonch hosil qilgan taqdirda amalga oshadi. Bunda shaxs ijtimoiy tajribani faol ravishda tahlil qiladi, o‘zlashtiradi, o‘zi uchun o‘zgartiradi va bu jarayon davomida o‘zi ham shaxs sifatida shakllanadi. Har bir individ uchun shaxs sifatidagi fazilatlarning shakllanish jarayoni amalda noldan boshlanadi. Shaxs shakllanib borgan sayin tashqi ta’sirlar, shu jumladan ijtimoiy ta’sirlar ham uning ichki dunyosi, psixologiyasiga qarab turli odamlarga turlicha ta’sir qiladi. 
Ko‘pgina tadqiqotlar natijasi shuni ko‘rsatadiki, shaxsning shakllanishi va ijtimoiylashuvi jarayoni ikki omilga asoslanadi: biologik omil (irsiyat) va ijtimoiy muhit (tarbiya). Shaxsning, ayniqsa, bolaning rivojlanishi va shakllanishida biologik omil (irsiyat) katta ahamiyatga ega. Irsiyat deganda, bolaga ota-ona va yaqin ajdodlardan, ya’ni nasldan-naslga o‘tadigan biologik xususiyat va o‘xshashliklar tushuniladi. Psixolingvistikada inson shaxsining va xulqining rivojlanishida biologic omillarning ta’sirini yuksak baholab, shaxsni naslga bog‘lab o‘rganuvchi oqimlardan biri bixeviorizm bo‘lib, u XX asrning boshlarida fanda keng tarqaldi. Bu yo‘nalishga amerikalik pedagog va ruhshunos E. Torndayk asos solgan. Uning fikricha, shaxsning barcha xususiyatlari, jumladan ong va aqliy qobiliyati ham nasldan-naslga o‘tadi, go‘yo odamning ko‘zi, tishlari va barmoqlari kabi aqliy qobiliyat ham tabiatan berilgani kabi. G‘arb pedagog olimlaridan yana biri nemis ruhshunosi V. Ptern esa, inson to‘laqonli jamiyat a’zosi bo‘lishi uchun ma’lum davr bosqichlarini bosib o‘tishi zarurligini nazarda tutadi. Unga ko‘ra, inson 17-18 yoshida, ma’lum yosh davrlaridan so‘nggina mavjud jamiyatning a’zosi bo‘la olishi mumkin. Avstriyalik ruhshunos K. Byuller hatto bolaning axloqiy jihatdan o‘sishini ham irsiyatga bog‘laydi. 
Ba’zi tadqiqotlarga ko‘ra, shaxsning ijtimoiylashuvi tarbiyaga bog‘liq. Chunki inson hayotining dastlabki kunlaridan boshlab o‘zini o‘rab olgan muhitning ta’siri ostida o‘sadi, ulg‘ayadi. Abu Ali Ibn Sino, Abdulla Avloniylar ham bolani tarbiyalash zarurligini uqtirganlar. Tarbiya jarayonida inson rivojlanishidagi turli yosh davrlariga xos xususiyatlarni bilish va uni hisobga olish muhimdir. Chunki inson organizmining o‘sishi ham, rivojlanishi ham, psixik taraqqiy etishi ham turli yosh davrlarida turlicha bo‘ladi. 
Shaxsdagi irsiy belgilarning o‘sishi, kamol topishi insonlar muhiti, yashash sharoiti va tarbiyaga bog‘liq bo‘ladi. Demak, inson biologik mavjudot sifatidagina 
emas, balki ijtimoiy mavjudot sifatida ham taraqqiy etadi. Shaxsning barcha sifatlari – nutqining shakllanishi, fikrlash qobiliyati, barcha o‘ziga xosliklari faqat muhit va tarbiyaning o‘zaro ta’siri asosida vujudga keladi. Shuning uchun irsiyat
rivojlanishga ta’sir etadi, ammo hal qiluvchi omil bo‘la olmaydi. Insonning har bir u uchun yangi bo‘lgan vaziyatga moslashib ketishida ijtimoiy muhit ta’sir qiladi. Ijtimoiylashuv jarayonida insonning “hammadek” bo‘lish ehtiyoji
namoyon bo‘ladi. Biroq shu bilan parallel ravishda insonda boshqa ehtiyoj - o‘zini
o‘z individualligini ko‘rsatish ehtiyoji shakllanadi. Inson uni ifodalash usul va
vositalarini qidira boshlaydi, qaysidir ma’noda uni namoyon qiladi, natijada uning
individuallashuvi sodir bo‘ladi. 
Shaxsning ijtimoiylashuvi jarayoni bevosita uning lisoniy shaxsi rivojlanishiga ham ta’sir etadi. Psixolingvistik jihatdan yondashganda lisoniy shaxsning shakllanishida bir qator omillarning muhim ahamiyatga ega ekanligini ko‘ramiz. Xususan, bugungi kunning dolzarb masalalaridan biri bo‘lgan siyosiy nutq, uning xususiyatlari, yuzaga chiqish tamoyillari ham bevosita psixolingvistik omillar bilan bog‘liq. Bilamizki, siyosiy notiqlik qadimiy davrlardan beri jamiyat boshqaruvida muhim vosita sifatida qo‘llanib keladi. Aristotel va Sitseron davridan boshlab notiqlik san’ati siyosiy yetakchilikning eng zarur sharti hisoblangan. Zamonaviy davrda esa siyosiy nutq OAV, internet, ijtimoiy tarmoqlar orqali keng auditoriyaga ta’sir ko‘rsatmoqda. Ko‘pgina adabiyotlarda siyosiy nutqqa turlicha yondashilgan ta’riflar keltiriladi. I. F. Uxvanova fikriga ko‘ra, siyosiy nutq turli manfaatlar va strategiyalarning to‘qnashuvi, natijada paydo bo‘lgan g‘oyalar, ixtiyoriy harakatlar va siyosiy subyektlarning nutqlari mahsulidir [ Ухванова И. Ф., 1993: 70]. Bu termin yuzasidan berilgan ta’riflarni umumlashtirib aytganda, siyosiy nutq – bu siyosiy faoliyat doirasida yaratilgan, muayyan ijtimoiy-madaniy kontekstga ega bo‘lgan nutqiy faoliyat mahsuli. U ko‘pincha axborot berish, ishontirish, safarbar qilish kabi vazifalarni bajaradi. 
Siyosiy nutq va siyosatchi lisoniy shaxsining shakllanishi ko‘plab omillar bilan belgilanadi. Bu omillar bir-biri bilan uzviy bog‘liq bo‘lib, shaxsning til vositalaridan foydalanish darajasi, nutqiy strategiyalari, auditoriyaga murojaat qilish uslubi va kommunikativ samaradorligini belgilaydi. Quyida siyosatchi nutqini shakllantiruvchi psixolingvistik omillarni tahlil qilamiz. Chunonchi, psixolingvistik omillar siyosiy nutqning auditoriyaga ta’sirchanligini oshiruvchi asosiy mexanizmlardan biridir. Xususan, siyosatchining shaxsiy xususiyatlari, xarakteri va ruhiyati uning lisoniy qiyofasiga ta’sir etadi. Siyosiy nutq nafaqat axborot berish, balki auditoriyada ma’lum hissiy kayfiyat uyg‘otishga ham xizmat qiladi. 
Psixolingvistika sohasida salmoqli ilmiy izlanishlar olib borgan Lev Vigotskiy tilni tafakkurning “instrumenti” sifatida ko‘radi. Uning fikricha, nutq — bu shaxsning ichki psixologik olami bilan tashqi ijtimoiy muhit o‘rtasidagi vositachi. Shunday ekan, siyosatchining nutqi — bu uning shaxsiyati, emotsional barqarorligi, intellektual saviyasi va psixologik holatining aksidir. Siyosiy nutq tahlilida yana bir muhim yondashuv A. Leontevning nutq faoliyati nazariyasidir. U har bir til hodisasini shaxsning psixik faoliyat mahsuli sifatida ko‘radi. Bu nuqtai nazardan qaraganda, siyosatchining qat’iy nutqi uning ichki irodasi va turg‘un psixik holatining belgisi. Aksincha, ikkilanayotgan, noaniq ifodalar esa shubha, ichki beqarorlik yoki ehtiyotkorlikni ko‘rsatadi. 
Siyosatchining shaxsiy xarakteri, temperament turi, emotsional holati va psixik barqarorligi uning nutqiga bevosita ta’sir etadi. Masalan, ishonchli, qat’iyatli siyosatchilar nutqda kuchli emotsional ranglar, ijobiy yoki salbiy baholashlar, qat’iy iboralarni ishlatishga moyil bo‘ladi. Aksincha, ehtiyotkor siyosatchilarda ritorika ko‘proq bo‘lishi ko‘zga tashlanadi. 
Shunday qilib, shaxsning ijtimoiylashuvi jarayoniga biologik va ijtimoiy omillar ta’sir ko‘rsatadi. Inson bu omillar ta’sirida to‘la shaxs sifatida shakllanadi va o‘zining individual xususiyatlarini namoyon qiladi. Lisoniy shaxs tushunchasi esa, shaxs tushunchasining yetuk darajasini anglatadi. Ya’ni lisoniy shaxs deganda, til bilimini egallab, undan foydalana oladigan, shu bilan bir qatorda til orqali o‘z shaxsiyati, ijtimoiy tajribasi va psixologik xususiyatlarini namoyon eta oladigan nutq egasi tushuniladi. Siyosiy nutqning siyosiy jarayonlardagi ahamiyati uning jamoat fikriga ta’sir qilishi, motivatorlik xususiyatlarida ko‘rinadi. Siyosiy nutq shakllanishining bir qator psixolingvistik omillari mavjud bo‘lib, ular siyosiy nutq egasi shaxsiyatini yuzaga chiqarishda muhim ahamiyat kasb etadi. 

